《偈颂三十首》
宋代·释印肃

打折达磨西来脚，莫令有误本来人。
当处得心非向背，九年面壁寂光明。
庭中立雪憨痴汉，海裹口乾渴爱津。
如今大有心颠倒，梦寐胡诌学道人。
且向自心中体究，於斯如实更证明。
须观古德皆如是，万莫瞒心自发轻。
诳谤定招无间业，未全本觉且依经。
修竹未了身依口，莫学提纲没量人。
对病用医须有意，指权归实救迷情。
迷悟不同谁解意，三乘犹尚未全明。
不契一乘为外道，经生持戒不知。
徒劳南北与东西，满口文章不合义。
不曾亲近正知见，色见声闻弄识神。
髑髅几度皮消殒，林下追寻没一人。
妄把玄诠为事会，五千救网变成尘。
看经须用钱财雇，佛事全凭铙钹音。
餕馅饼皮纱布绢，猪羊犬马折经金。
僧俗一同轮苦趣，辜负牟尼古佛心。
致使类多贤行少，仁慈鲜矣足孤贫。
荣华富贵千无一，菩萨神仙不降生。
如麻似粟人头面，杀盗贪嗔胜畜心。
不管刹那沉劫海，且徒眼下乐精神。
背善恶临无解处，烧香合掌告观音。
大慈大悲来杀苦，须臾命断叹悲深。
一生不布纤毫善，悔惧双交没主人。
方知今死难思悔，黑业无边我自成。
寄语世间今未死，光阴莫负早回心。
何况出家亲悟者，喃喃直指古同今。
所以办心供作务，将勤补拙助元灵。
相逢来往无心见，大事未成戒行深。
史欲心空如及第，回头救接未归人。
始合老师弘大愿，先难后易叹吟吟。
十字街头不见客，孤峰顶上目群生。
助柴活计元如是，不负当时这老僧。

作者简介：释印肃（一一一五～一一六九），号普庵，俗姓余，袁州宜春（今属江西）人。六岁从寿隆院贤和尚出家，二十七岁礼寿隆贤法师落发为僧，二十八岁受甘露大戒于宜春城北开元寺。游湖湘，谒大沩牧庵忠公，有省。十三年，归寿隆。二十三年，主慈化寺。孝宗乾道二年（一一六六），始营梵宇。五年卒，年五十五。有《普庵印肃禅师语录》，收入《续藏经》。事见《语录》卷上《年谱》、《悟道因缘》、《塔铭》。　印肃诗，辑自《普庵印肃禅师语录》，编为三卷。